### 10.    Beslutning om at igangsætte lokalplan for erhvervsvirksomhed - erhvervsområde [adresse]

**Åbent**

Sagsnr.: 326-2018-32889       J.nr.: 01.02.05           Dokumentnr.:
326-2019-17809

**Sagstype**

Beslutning.

**Resume og sagens baggrund**

Virksomheden JK EL & KØL ApS ønsker at etablere nyt
domicil ved [adresse] syd for Gørlev. Lokaliteten er omfattet af
Lokalplan nr. 568, delområde E2, som kun er retningsgivende og derfor
forudsætter, at der udarbejdes en supplerende lokalplan for projektet. Sagen
lægger op til udvalgets stillingtagen til, om lokalprocessen skal sættes i
gang.

**Indstillinger**

Chefen for Plan, Byg og Miljø
indstiller, at der udarbejdes en lokalplan, der giver mulighed for at realisere
den ansøgte erhvervsvirksomhed i delområde E2.

**Behandling**

Teknik- og Miljøudvalget.

**Sagsfremstilling**

*Baggrund*

Virksomheden JK EL & KØL ApS ønsker, på grund af
pladsmangel på nuværende adresse på [adresse], at etablere nyt domicil ved
[adresse] og Omfartsvejen i Gørlev.

*Lokalplan*

Området ligger i delområde E2 i lokalplan nr. 568 For
erhvervsområde ved [adresse], Gørlev. Lokalplanen er endeligt vedtaget den 7.
juni 2018 og giver kun mulighed for byggeri i delområde E1. Den resterende del
af lokalplanen er en såkaldt rammelokalplan, der ikke giver mulighed for
bebyggelse. Det er derfor en forudsætning for projektet, at der udarbejdes en
supplerende lokalplan for det pågældende areal.

Se lokalplanens administrationskort på vedlagte bilag 1.

Uddrag fra Lokalplan 568 § 3.1: ”*Delområde E2 fastlægges
til lettere erhverv indenfor erhvervsklasserne 1-4, herunder serviceerhverv,
lettere industri-, værksteds-, håndværks-, lager-, og transportvirksomhed med
tilhørende administration. Desuden mulighed for butikker til særlig
pladskrævende varegrupper. Lokalplanen giver dog ikke mulighed for bebyggelse
inden for dette delområde.*”

Lokalplanen gennemføres kun for det ansøgte areal på 3.000 m2,
og restarealet i delområde E2 vil fortsat være omfattet af rammelokalplan 568.
Det betyder, at fremtidige bebyggelser i området fortsat vil forudsætte
særskilt lokalplanlægning ved hver enkelt ansøgning, medmindre ejer ønske, at
gennemføre en samlet lokalplan for det resterende areal i delområde E2.

*Tillæg til spildevandsplan*

Udarbejdelse af lokalplanen forudsætter, at der udarbejdes
et tillæg til Kalundborg Kommunes Spildevandsplan 2017-2027, som redegør for
bortskaffelse af regn- og spildevand fra det aktuelle område. Det tilstræbes,
at udarbejde tillægget parallelt med lokalplanarbejdet.

*Om projektet*

Bygherre har indgået forhåndsaftale med den nuværende ejer
om køb af 3.000 m2 grund, hvor det er planen at opføre en
erhvervsbygning på ca. 600 m2. I bygningen skal der etableres
lokaler til administration, værksted og varelager og det er hensigten at give
bygningen et åbent udtryk ud mod [adresse].

Bygningen opføres som halbyggeri med store vinduespartier ud
mod [adresse] og med facadebeklædning af profilerede stålplader.
Bygningen indrettes med diverse nye energibesparende og bæredygtige
teknologier, såsom solceller, solvarme, jordvarme, regnvandsopsamling for
toiletter med mere, hvorved virksomheden også anvendes som showroom for
virksomhedens kunder.

Et foreløbigt projektmateriale fremgår af vedlagte bilag 2.

*Administrationen anbefaler*

Administrationen vurderer, at
projektet er fint i tråd med rammerne i Lokalplan nr. 568 og anbefaler derfor,
at projektet fremmes i forhold til at igangsætte den videre planlægning som
beskrevet.

Administrationen anbefaler, at
der i lokalplanen lægges vægt på et bærende princip for bebyggelse om nærhed og
åbenhed mod [adresse], som signalerer synlighed og aktivitet.

Administrationen anbefaler, at
der tages afsæt i rammelokalplanens bestemmelser for delområde E2 og, at
lokalplanen i øvrigt lægger sig op ad bestemmelserne for delområde E1, herunder
fx:

·
At skabe grundlag for at etablere virksomhed i miljøklasse 1-4
indenfor delområde E2.

·
At bebyggelse placeres med én bygningsside op til vejbyggelinje
langs [adresse] for at sikre synlighed.

·
At sikre vejadgang.

·
At fastlægge bestemmelser om bebyggelsens omfang og ydre
fremtræden, herunder transparent bygning ud mod [adresse].

·
At fastlægge bestemmelser om håndtering af regnvand.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Administrationskort, Lokalplan 568 | 326-2019-32213 |
| Bilag 2 - Foreløbigt projektmateriale, JK EL & KØL Aps | 326-2019-32304 |